Բենի Աբես

Բենի Աբես (), քաղաք Ալժիրի արևմուտքում, Բեշար վիլայեթի Բենի Աբես շրջանի վարչական կենտրոնը։ Տեղակայված է Բեշար քաղաքից 241 կմ հարավ և երկրի մայրաքաղաք Ալժիր քաղաքից մոտ 1200 կմ դեպի հարավ-արևմուտք, Սաուրա չորացող գետի ձախ ափին։ Հյուսիսից, արևելքից և արևմուտքից քաղաքը շրջապատված է ավազային ծովով, որը հայտնի է որպես Մեծ Արևմտյան Էրգ, իսկ հարավից և հարավ-արևմուտքից սահմանափակված է Սաուրայի հովտով։

Բնակչությունը 2009 թվականին 11416  մարդ էր, 2008 թվականի տվյալներով՝ 10885 մարդ, իսկ 1998 թվականի տվյալներով՝ 8850 մարդ։

Բացառությամբ էլեկտրակայանի, քաղաքում ամբողջությամբ բացակայում է արդյունաբերությունը, ինչը բացատրում է բնակչության շրջանում գործազրկության բարձր մակարդակը։ Այստեղ զբաղվում են նաև  գյուղատնտեսությամբ։ Տնտեսության առավել հեռանկարային ոլորտը զբոսաշրջությունն է։ Բենի Աբեսում կա 2 հյուրանոց, որոնցից մեկը 3-աստղանի է։ Բարձր զբոսաշրջային ներուժը պայմանավորված է տեսարժան վայրերի մեծ քանակությամբ. քաղաքի մոտակայքում գտնվում են 7 քսարներ, որոնցից մի քանիսը դեռ բնակեցված են։ Ամենագեղեցիկ քսարը գտնվում է արմավենիների պուրակի կենտրոնում և բնակեցված չէ 1957 թվականից, այն վերականգնվել է և այսօր համարվում է ազգային ճարտարապետական ժառանգության օբյեկտ։

Կլիմա 
Քաղաքի կլիման կարելի է բնութագրել որպես շոգ անապատային։ Ամբողջ տարվա ընթացքում անձրևները շատ քիչ են, սակայն երբեմն հնարավոր են ուժեղ անձրևներ, որոնք կարող են հեղեղումներ առաջացնել Սաուրայի հովտում։ Ամենաշատ տաք ժամանակահատվածը հունիսից մինչև սեպտեմբեր է։

Պատկերասրահ

Ծանոթագրություններ

Արտաքին հղումներ 

 Энциклопедия Британника

Ալժիրի քաղաքներ
Ալժիրի աշխարհագրություն